
B8-0146/2017
Europa-Parlamentets beslutning om indgåelse af CETA-aftalen mellem EU og Canada
(2017/2525(RSP))
Europa-Parlamentet,
–	under henvisning til traktaten om Den Europæiske Unions funktionsmåde,
–	der henviser til forhandlingsdirektiverne af 24. april 2009, som er udstedt af Rådet for Den Europæiske Union, samt henstillingen af 20. december 2010 fra Kommissionen til Rådet om ændring af forhandlingsdirektiverne og Rådets efterfølgende ændring af 14. juli 2011, 
–	der henviser til sin beslutning af 8. juni 2011 om handelsforbindelserne mellem EU og Canada[footnoteRef:1], [1:  EUT C 380 E af 11.12.2012, s. 20.] 

–	der henviser til juridisk udtalelse 259/16 fra Europa-Parlamentets juridiske tjeneste af 1. juni 2016 om hvorvidt bestemmelser om tvistbilæggelse mellem investorer og stater i handelsaftaler, der forhandles af Den Europæiske Union, er forenelige med traktaterne, med særlig henvisning til CETA, 
–	der henviser til forslag fra Kommissionen til Rådet den 5. juli 2016 om underskrivelse og indgåelse af CETA som en ”blandet” aftale,
–	der henviser til Rådets afgørelse af 5. oktober 2016 om midlertidig anvendelse af CETA,
–	der henviser til det fælles fortolkende instrument mellem EU og Canada om CETA, som godkendtes af Rådet på tidspunktet for undertegnelsen den 28. oktober 2016, som ville give en bindende fortolkning af CETA i henhold til artikel 31 i Wienerkonventionen om traktatretten,
–	der henviser til de 38 erklæringer, der er optaget i Rådets protokol i forbindelse med Rådets vedtagelse af afgørelsen om bemyndigelse til undertegnelse af CETA,
–	der henviser til forretningsordenens artikel 123, stk. 2,
A.	der henviser til, at gode handelsaftaler, der opstiller klare regler for handels- og investeringsstrømme, skal skabe globale standarder for at bringe fordele for borgerne gennem job og vækst for vores økonomi og for at bidrage til at bevare udsigterne til en fremtid præget af velstand;
B.	der henviser til, at bilaterale aftaler i en tid, hvor multilaterale handelsaftaler er vanskelige at opnå, spiller en væsentlig rolle i skabelsen af økonomisk vækst og beskæftigelse;
C.	der henviser til, at EU skal samarbejde med ligesindede lande om at styrke systemet baseret på globale regler, især siden det multilaterale system i voksende grad er under pres;
D.	der henviser til, at Canada og EU er afgørende partnere og allierede, der har fælles værdier og en fælles tro på åbne, demokratiske, liberale samfund og betydningen af regelbaseret handel, og som er enige om at intensivere deres multilaterale og bilaterale udenrigspolitiske samarbejde;
E.	der henviser til, at CETA er den mest moderne, progressive og omfattende handelsaftale, som EU har forhandlet hidtil;
F.	der henviser til, at de prioriteter, der er opstillet i dets beslutning af 8. juni 2011, afspejles i resultatet af forhandlingerne;
G.	der henviser til, at CETA-forhandlingerne blev indledt i 2009 på grundlag af et enstemmigt mandat fra alle medlemsstater;
H.	der henviser til, at CETA giver mulighed for adgang til nye markeder, større valgmuligheder for forbrugerne og investeringsmuligheder, idet de samtidig sikrer høje standarder i såvel Canada som EU, minimerer unødvendige hindringer for handel og sikrer ret til at regulere som led i bestræbelserne på at nå legitime mål for den offentlige politik; 
I.	der henviser til, at CETA blandt andet afskaffer toldsatser, giver europæiske virksomheder adgang til det canadiske marked for offentlige indkøb, beskytter 145 europæiske geografiske betegnelser og forbedrer gennemsigtigheden i administrative procedurer og toldprocedurer;
J.	der henviser til, at CETA yderligere kan udvikle internationale arbejds- og miljøstandarder, navnlig ved at opstille regler for bæredygtig udvikling og klimabeskyttelse;
K.	der henviser til, at parterne efter de bekymringspunkter, der blev rejst af civilsamfundet og Europa-Parlamentet angående tvistbilæggelse mellem investorer og stater (ISDS), enedes om at fjerne den fra teksten og erstatte den med en ny model for bilæggelse af investeringstvister - ICS (investeringsretssystemet);
L.	der henviser til, at CETA-forhandlingerne har bidraget væsentligt til visumliberalisering for borgere fra Rumænien og Bulgarien;
M.	der henviser til, at CETA-forhandlingerne har vist, at en mere inkluderende proces kan give bedre resultater, idet den fører til vigtige konklusioner angående nødvendigheden af bedre gennemsigtighed i handelsforhandlinger generelt; 
1.	glæder sig over den samlede økonomi- og handelsaftale med Canada, der er den mest moderne, omfattende og ambitiøse handelsaftale, som EU hidtil har forhandlet, og som har potentialet til at skabe væsentlige fordele for borgere og virksomheder, især små og mellemstore virksomheder;
2.	opfordrer til en hurtig ratificeringsproces i medlemsstaternes nationale og regionale parlamenter for at sikre, at de europæiske og canadiske borgere nyder godt af fordelene ved CETA så snart som muligt;
3.	understreger, at denne aftale er en mulighed for at opstille reglerne og standarderne for global handel med vores stærkeste partner, idet den sikrer, at sociale standarder samt arbejds- og miljøstandarder ikke sættes på spil, når der skabes forudsætninger for vækst og job;
4.	mener, at CETA sender et vigtigt signal til de andre handelspartnere om, hvordan EU kunne tænke sig at fastsætte globale regler og standarder, og om at EU fortsat går ind for åbne markeder og regelbaseret handel, især i en tid præget af usikkerhed på området for handelspolitik;
5.	understreger, at alle fremtidige handelsaftaler - som det er tilfældet med CETA - bør omfatte passende foranstaltninger for følsomme produkter, herunder landbrugsvarer, samt sikkerhedsklausuler, der skal gennemføres i tilfælde af markedsforstyrrelser;
6.	minder om, at CETA hverken kræver, at regeringer privatiserer offentlige tjenester, eller forhindrer, at tjenester, der tidligere er blevet privatiseret, føres tilbage under offentligt ejerskab, administration eller en anden form for kontrol 
7.	glæder sig over Kommissionens nye model for investeringstvistbilæggelse - ICS - der repræsenterer en grundlæggende ændring i forhold til ISDS ved, at den sikrer oprettelsen af en permanent domstol med offentlige dommere, som indkaldes tilfældigt til hver enkelt sag, en permanent appeldomstol, strenge regler om interessekonflikter, en adfærdskodeks, der kan håndhæves af Den Internationale Domstol, samt styrkede bestemmelser om gennemsigtighed, således at tvister ikke længere vil blive bilagt ”bag lukkede døre”;
8.	glæder sig over, at spørgsmål om CETA er blevet besvaret ved henvendelser til offentligheden, engagement og yderligere forklaringer vedrørende aftalens indhold, såsom det fælles fortolkningsinstrument for EU og Canada
9.	understreger betydningen af handel og bæredygtig udvikling i CETA samt de relevante forpligtelser, som parterne har indgået i forbindelse med det fælles fortolkningsinstrument for at styrke dens bestemmelser;
10.	opfordrer til, at Parlamentet inddrages fuldt ud i gennemførelsen af aftalen, og opfordrer Kommissionen til regelmæssigt at holde Parlamentet underrettet om dens foreløbige anvendelse;
11.	opfordrer Kommissionen til at øge gennemsigtigheden af igangværende og fremtidige forhandlinger for at inddrage borgerne og de interesserede parter;
12.	pålægger sin formand at sende denne beslutning til Kommissionen, Rådet for Den Europæiske Union, medlemsstaternes regeringer og parlamenter og Canadas regering og parlament.

